ΑΙΤΙΟΛΟΓΙΚΗ ΕΚΘΕΣΗ

Στις 7 Ιουνίου 2010 το Συμβούλιο της Ευρωπαϊκής Ένωσης αποφάσισε να λάβει «κατάλληλα μέτρα»[1] κατά της Δημοκρατίας της Μαδαγασκάρης μετά την ολοκλήρωση των διαβουλεύσεων που είχαν αναληφθεί κατ’ εφαρμογή του άρθρου 96 της συμφωνίας εταιρικής σχέσης ΑΚΕ-ΕΕ. Αυτή η απόφαση, η οποία λήφθηκε για χρονικό διάστημα 12 μηνών, λήγει στις 6 Ιουνίου 2011.

Τα «κατάλληλα μέτρα» που λήφθηκαν με την απόφαση 2010/371/ΕΕ περιλαμβάνουν, μεταξύ άλλων, την αναστολή της δημοσιονομικής στήριξης, της εφαρμογής του PIN του 10ου ΕΤΑ και δράσεων και πληρωμών στο πλαίσιο του 9ου ΕΤΑ και αφορούν άμεσα την κυβέρνηση και τους κρατικούς οργανισμούς. Επίσης αφορούν την επανάληψη των λειτουργιών του εθνικού διατάκτη του ΕΤΑ. Δεν αφορούν ούτε τις εισφορές σε ανθρωπιστικές δράσεις ούτε ορισμένα έργα προς άμεσο όφελος του πληθυσμού.

Μετά την έκδοση της απόφασης έλαβαν χώρα, μεταξύ άλλων, η εντατικοποίηση εσωτερικού πολιτικού στη Μαδαγασκάρη και η επανενεργοποίηση της διαμεσολάβησης της SADC, με την υποβολή χάρτη πορείας σχετικά με διαδικασία μετάβασης συναινετική και ουδέτερη για την έξοδο της Μαδαγασκάρης από την κρίση. Αυτή η μετάβαση αναμενόταν πως θα κατέληγε στη διεξαγωγή ελεύθερων και αδιάβλητων εκλογών που θα έδιναν τη δυνατότητα αποκατάστασης της συνταγματικής τάξης στη χώρα. Ο προαναφερόμενος χάρτης πορείας μονογραφήθηκε στις 9 Μαρτίου 2011 από την Ύπατη Αρχή Μετάβασης και από όλα τα υπόλοιπα πολιτικά κόμματα που συμμετείχαν στις διαπραγματεύσεις, εκτός από τα υποχείρια των πρώην προέδρων Ratsiraka, Zafy και Ravalomanana.

Η διάσκεψη κορυφής της τριμερούς ομάδας του οργάνου της SADC, που πραγματοποιήθηκε στο Λίβινγκστον, στις 31 Μαρτίου 2011, υπογράμμισε τη σημασία της εκπόνησης αυτού του χάρτη πορείας, ανέλαβε προσπάθεια για την παγίωση και την προστασία των κεκτημένων, αλλά δεν υιοθέτησε οριστικά το περιεχόμενό του, συνιστώντας τη σύγκλιση έκτακτης συνόδου κορυφής της SADC για συζήτηση του χάρτη πορείας σε βάθος.

Η οριστική υιοθέτηση του χάρτη πορείας από τη SADC πιθανότατα θα είχε ως αποτέλεσμα την υιοθέτηση από την Αφρικανική Ένωση και στη συνέχεια από τη Διεθνή Κοινότητα όπου περιλαμβάνεται και η Ευρωπαϊκή Ένωση.

Εφόσον, μέχρι την παρούσα φάση, δεν έχει επιτευχθεί η υιοθέτηση, και κατά συνέπεια κάποια ουσιαστική πρόοδος στη συναινετική διαδικασία μετάβασης προς την επάνοδο της συνταγματικής τάξης, κρίνεται δικαιολογημένη η παράταση κατά 12 μήνες του χρονικού διαστήματος εφαρμογής της απόφασης, με την επιφύλαξη της τακτικής επανεξέτασής της κατά το τρέχον χρονικό διάστημα.

Προκειμένου να δοθεί κάποιο σήμα από μέρους της ΕΕ για την ενθάρρυνση των εταίρων από την Μαδαγασκάρη να πολλαπλασιάσουν τις προσπάθειές τους με σκοπό την αναζήτηση συμφωνίας, προτείνεται να αποσταλεί στις αρχές της Μαδαγασκάρης νέα επιστολή, συνημμένη στην παρούσα ανακοίνωση, όπου θα υπογραμμίζεται ότι η ΕΕ αναλαμβάνει να συνοδεύσει, πολιτικώς και οικονομικώς, κάθε συναινετική μετάβαση που θα προκύψει ως αποτέλεσμα της εφαρμογής χάρτη πορείας ο οποίος θα έχει υιοθετηθεί από τη SADC, την ΑΕ και τη Διεθνή Κοινότητα. Εν πάσει περιπτώσει, δεδομένου ότι η απόφαση προτείνει μόνο παράταση των υφιστάμενων κατάλληλων μέτρων, χωρίς τροποποιήσεις σε βάθος, δεν είναι αναγκαία η τροποποίηση του παραρτήματος της απόφασης 2010/371/ΕΕ. Επί πλέον δεν είναι κατά την παρούσα φάση σκόπιμη η επανάληψη των διαβουλεύσεων που είχαν αρχίσει με τη Μαδαγασκάρη κατ’ εφαρμογή των διατάξεων του άρθρου 96 της συμφωνίας εταιρικής σχέσης ΑΚΕ-ΕΕ.

2011/0114 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

με αντικείμενο την παράταση της απόφασης 2010/371/ΕΕ σχετικά με την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης βάσει του άρθρου 96 της εταιρικής συμφωνίας ΑΚΕ-EΕ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη τη συνθήκη για τη λειτουργία της Ευρωπαϊκής Ένωσης,

έχοντας υπόψη τη συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000[2] και αναθεωρήθηκε στο Λουξεμβούργο στις 25 Ιουνίου 2005[3] (εφεξής «συμφωνία εταιρικής σχέσης ΑΚΕ-ΕΕ»), και ιδίως το άρθρο 96,

έχοντας υπόψη την εσωτερική συμφωνία μεταξύ των εκπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τα μέτρα που πρέπει να ληφθούν και τις διαδικασίες που πρέπει να τηρηθούν σχετικά με την εφαρμογή της συμφωνίας εταιρικής σχέσης ΑΚΕ-ΕΕ[4], και ιδίως το άρθρο 3,

έχοντας υπόψη την πρόταση της Ευρωπαϊκής Επιτροπής,

εκτιμώντας τα ακόλουθα:

1. Τα ουσιώδη στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΕ έχουν παραβιαστεί.

2. Σύμφωνα με το άρθρο 96 της συμφωνίας εταιρικής σχέσης ΑΚΕ-ΕΕ, στις 6 Ιουλίου 2009 άρχισαν διαβουλεύσεις με τη Δημοκρατία της Μαδαγασκάρης, παρουσία των αντιπροσώπων της Ομάδας των Χωρών της Αφρικής, της Καραϊβικής και του Ειρηνικού (ΑΚΕ), κατά τις οποίες οι εκπρόσωποι της Ύπατης Αρχής Μετάβασης δεν υπέβαλαν ικανοποιητικές προτάσεις ούτε ανέλαβαν ικανοποιητικές δεσμεύσεις.

3. Έχουν καταβληθεί σημαντικές προσπάθειες από το διαμεσολαβητή της SADC και από όλα τα πολιτικά κόμματα για την εξεύρεση τρόπου εξόδου από την πολιτική κρίση, μεταξύ άλλων με διαπραγματεύσεις χάρτη πορείας, που προτάθηκε από το μηχανισμό διαμεσολάβησης της SADC και είχε ως αντικείμενο διαδικασία συναινετικής μετάβασης, με σκοπό τη διενέργεια ελεύθερων και αδιάβλητων εκλογών που θα δώσουν τη δυνατότητα επανόδου στη συνταγματική τάξη.

4. Ωστόσο, μέχρι σήμερα και μετά την παρέλευση 12 μηνών η Ευρωπαϊκή Ένωση διαπιστώνει ότι, παρά τις προσπάθειές της, ο χάρτης πορείας δεν έχει ακόμη υπογραφεί από τα κόμματα που συμμετέχουν ούτε έχει υιοθετηθεί από τη SADC, την Αφρικανική Ένωση και τη Διεθνή Κοινότητα. Αυτό δεν επιτρέπει, προς στιγμή, να θεωρείται δυνατή η συναινετική μετάβαση για επιστροφή στη συνταγματική τάξη, προϋπόθεση ουσιώδη για την τροποποίηση των ισχυόντων κατάλληλων μέτρων.

5. Το χρονικό διάστημα εφαρμογής της απόφασης 2010/371/ΕΕ λήγει στις 6 Ιουνίου 2011. Λόγω της κατάστασης που περιγράφεται ανωτέρω, είναι σκόπιμη η παράταση επί ένα έτος, με την επιφύλαξη της επανεξέτασής της κατά το εν λόγω χρονικό διάστημα.,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2010/371/ΕΕ τροποποιείται ως εξής:

Στο άρθρο 3 η δεύτερη πρόταση αντικαθίσταται από το ακόλουθο κείμενο: «Παραμένει σε ισχύ μέχρι τις 6 Ιουνίου 2012, με την επιφύλαξη της επανεξέτασής της κατά το εν λόγω χρονικό διάστημα».

Άρθρο 2

Η παρούσα απόφαση αρχίζει να ισχύει από την ημερομηνία έκδοσής της.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Βρυξέλλες, …

ΣΧΕΔΙΟ ΕΠΙΣΤΟΛΗΣ ΠΡΟΣ ΤΟΝ ΠΡΟΕΔΡΟ ΤΗΣ ΥΠΑΤΗΣ ΑΡΧΗΣ ΜΕΤΑΒΑΣΗΣ

Κύριε Πρόεδρε,

Η Ευρωπαϊκή Ένωση αποδίδει ύψιστη σημασία στις διατάξεις του άρθρου 9 της συμφωνίας εταιρικής σχέσης ΑΚΕ-ΕΕ. Ο σεβασμός των ανθρωπίνων δικαιωμάτων, των δημοκρατικών θεσμών και του κράτους δικαίου αποτελούν ουσιώδη στοιχεία της συμφωνίας εταιρικής σχέσης και, κατά συνέπεια, τη βάση των σχέσεών μας.

Με επιστολή της με ημερομηνία 16 Ιουνίου 2010, η Ευρωπαϊκή Ένωση σας ενημέρωσε σχετικά με την απόφασή της 2010/371/ΕΕ, της 7ης Ιουνίου 2010, να ολοκληρώσει τις διαβουλεύσεις που είχαν αναληφθεί κατ’ εφαρμογή του άρθρου 96 της συμφωνίας εταιρικής σχέσης ΑΚΕ-ΕΕ και να λάβει «κατάλληλα μέτρα» κατά την έννοια του άρθρου 96 παράγραφος 2 στοιχείο γ) της εν λόγω συμφωνίας.

Από την εν λόγω ημερομηνία, η Ευρωπαϊκή Ένωση διαπιστώνει ότι όλα τα πολιτικά κόμματα έχουν καταβάλει προσπάθειες ώστε να εξευρεθεί λύση για την πολιτική κρίση που σοβεί στη χώρα σας. Υπογραμμίζει με μεγάλο ενδιαφέρον τις εξελίξεις που έχουν σημειωθεί στο πλαίσιο των διαπραγματεύσεων για χάρτη πορείας, προερχόμενο από το μηχανισμό διαμεσολάβησης της SADC, με αντικείμενο συναινετική και ουδέτερη διαδικασία μετάβασης για την έξοδο από την κρίση στη Μαδαγασκάρη και η οποία αναμένεται ότι θα καταλήξει στη διενέργεια ελεύθερων και αδιάβλητων εκλογών που θα δώσουν τη δυνατότητα επιστροφής στη συνταγματική τάξη.

Ωστόσο, μέχρι σήμερα και μετά παρέλευση 12 μηνών η Ευρωπαϊκή Ένωση διαπιστώνει ότι, παρά τις προσπάθειές της, ο χάρτης πορείας δεν έχει ακόμη υπογραφεί μεταξύ των κομμάτων που συμμετέχουν ούτε έχει υιοθετηθεί από τη SADC, την Αφρικανική Ένωση και τη Διεθνή Κοινότητα. Αυτό δεν επιτρέπει, προς στιγμή, να θεωρείται δυνατή η συναινετική μετάβαση για επιστροφή στη συνταγματική τάξη, προϋπόθεση ουσιώδη για την τροποποίηση των ισχυόντων κατάλληλων μέτρων.

Με βάση τα στοιχεία που παρατέθηκαν, η Ευρωπαϊκή Ένωση αποφάσισε να παρατείνει την εφαρμογή της απόφασης 2010/371/ΕΕ μέχρι τις 6 Ιουνίου 2012.

Η Ευρωπαϊκή Ένωση θα επιθυμούσε να υπογραμμίσει ότι παραμένει άκρως διαθέσιμη προκειμένου να συνοδεύσει πολιτικώς και οικονομικώς κάθε συναινετική μετάβαση που θα προκύψει με την εφαρμογή χάρτη πορείας υιοθετημένου από τη SADC, την Αφρικανική Ένωση και τη Διεθνή Κοινότητα. Ομοίως, αποδίδει πρωταρχική σημασία σε αυτού του είδους τη συνοδευτική προσέγγιση προκειμένου να τερματιστεί μια μακροχρόνια πολιτική κρίση η οποία έχει οικονομικές και κοινωνικές συνέπειες κάθε μέρα και βαρύτερες για τον πληθυσμό της Μαδαγασκάρης.

Με εξαιρετική εκτίμηση.

Για την Ευρωπαϊκή Ένωση

[1] ΕΕΕΕ αριθ. L 169 της 03.07.2010, σ. 13.

[2] ΕΕ L 317 της 15.12.2000, σ. 3.

[3] ΕΕ L 287 της 28.10.2005, σ. 1.

[4] ΕΕ L 317 της 15.12.2000, σ. 376.